P6_TA(2004)0110

Πορεία της Βουλγαρίας στην πορεία προς την ένταξη

Ψήφισμα του Ευρωπαϊκού Κοινοβουλίου σχετικάμε την πρόοδο της Βουλγαρίας στην πορεία προς την ένταξη (COM(2004)0657 — C6-0150/2004 — 2004/2183(INI))

Το Ευρωπαϊκό Κοινοβούλιο,

- έχοντας υπόψη την τακτική έκθεση της Επιτροπής για το 2004 σχετικά με την πρόοδο της Βουλγαρίας στην πορεία προς την ένταξη (SEC(2004)1199) και το έγγραφο στρατηγικής (COM(2004)0657 — C6-0150/2004),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Κοπεγχάγης της 12ης και 13ης Δεκεμβρίου 2002, του Ευρωπαϊκού Συμβουλίου της Θεσσαλονίκης της 19ης και 20ής Ιουνίου 2003 και του Ευρωπαϊκού Συμβουλίου των Βρυξελλών της 12ης και 13ης Δεκεμβρίου 2003,

- έχοντας υπόψη τα ψηφίσματά του από την έναρξη της διαδικασίας ένταξης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Προϋπολογισμών (A6-0065/2004),

A. λαμβάνοντας υπόψη ότι η Βουλγαρία αποτελεί μέρος της τρέχουσας συνολικής και μη αναστρέψιμης διαδικασίας διεύρυνσης,

Β. λαμβάνοντας υπόψη ότι η διαδικασία ένταξης πρέπει να βασίζεται στην αρχή των "ίδιων αξιών" και ότι ο χρόνος ένταξης της Βουλγαρίας δεν θα πρέπει να συνδεθεί με εκείνον οποιασδήποτε άλλης υποψήφιας χώρας και η Βουλγαρία θα πρέπει, ως εκ τούτου, να προσχωρήσει στην ΕΕ βάσει χωριστής συνθήκης προσχώρησης,

Γ. λαμβάνοντας υπόψη ότι η Βουλγαρία εξακολουθεί τη σταθερή πορεία της προς την ένταξη στην Ευρωπαϊκή Ένωση, έχοντας προσωρινά ολοκληρώσει και τα 31 κεφάλαια διαπραγματεύσεων, και συνεπώς βρίσκεται σε καλό δρόμο στην πορεία για την ένταξη τον Ιανουάριο του 2007,

1. εκφράζει ικανοποίηση για το συμπέρασμα της Επιτροπής ότι η Βουλγαρία εξακολουθεί να πληροί τα πολιτικά κριτήρια της Κοπεγχάγης, ότι οι οικονομικές της δομές και επιδόσεις έχουν εκ νέου σημειώσει σημαντική βελτίωση και ότι το επίπεδο ευθυγράμμισης και υλοποίησης των δεσμεύσεων θέτουν τη Βουλγαρία στην ευθεία της ένταξης εντός του προβλεπόμενου χρονικού πλαισίου·

2. υποστηρίζει ένθερμα τη συνεχιζόμενη μεταρρύθμιση της δημόσιας διοίκησης της Βουλγαρίας και τις τροποποιήσεις στη νομοθεσία περί δημοσίων υπηρεσιών με τις οποίες ενισχύεται η αρχή της αξιοκρατίας·

3. εκφράζει ικανοποίηση για τη διοχέτευση σημαντικά αυξημένων πόρων στη δικαστική μεταρρύθμιση και ζητεί περαιτέρω αυξημένες προσπάθειες για την αντιμετώπιση του οργανωμένου εγκλήματος και της διαφθοράς, καθώς και της παράνομης διακίνησης ανθρώπων· προτρέπει τις αρχές της Βουλγαρίας να αναλάβουν αποτελεσματική δράση για την πρόληψη της κατάχρησης εξουσιών εκ μέρους κρατικών αρχών έναντι ατόμων τα οποία εισέρχονται στη Βουλγαρία ή διακινούνται μέσω αυτής· καλεί τη Βουλγαρία να ξεκινήσει προσπάθειες προκειμένου να βελτιωθούν οι συνθήκες αστυνομικής κράτησης καθιερώνοντας την κατάλληλη κατάρτιση των αστυνομικών·

4. καλεί τη Βουλγαρία να καταβάλει περισσότερο αποτελεσματικές προσπάθειες για την πρόληψη της παράνομης διακίνησης ανθρώπων, ιδίως γυναικών και παιδιών, μεταξύ άλλων με τη δημιουργίας μιας αξιόπιστης τράπεζας δεδομένων για άτομα που έχουν υποστεί κακομεταχείριση και αγνοούνται, καθώς και με ένα αξιόπιστο σύστημα προστασίας των μαρτύρων·

5. επιδοκιμάζει τις προσπάθειες της Βουλγαρίας στην ανάπτυξη ενός πλαισίου για την αντιμετώπιση των προβλημάτων που αντιμετωπίζουν οι μειονότητες· καλεί τη Βουλγαρία, βοηθούμενη από ευρύτερη στοχοθετημένη δράση εκ μέρους της Επιτροπής, να λάβει αποφασιστικά μέτρα ώστε να επισπευσθεί η ενσωμάτωση των Ρόμα στο κύριο σώμα της κοινωνίας, ειδικότερα μέσω της πρόβλεψης εκπαιδευτικών και εργασιακών ευκαιριών, βελτιωμένων συνθηκών διαβίωσης και πρόσβασης στην υγειονομική περίθαλψη και στον οικογενειακό προγραμματισμό, αναγνωρίζοντας πάντοτε την ανάγκη οι ίδιοι οι Ρόμα να προσαρμοστούν και να αναλάβουν ευθύνες σε όλα τα θέματα που τους αφορούν·

6. εκφράζει ικανοποίηση για την πρόοδο που έχει επιτευχθεί στον τομέα της μέριμνας για τους ανηλίκους, αλλά ζητεί αποσαφήνιση και ενίσχυση της υπουργικής ευθύνης εντός μιας ενιαίας υπηρεσίας με επαρκή χρηματοδότηση, μεγαλύτερη διαφάνεια στο διεθνές σύστημα υιοθεσίας και σημαντική βελτίωση στην κατάσταση των παιδιών στα ιδρύματα και στα ειδικά σχολεία· καλεί τη Βουλγαρία να δώσει ιδιαίτερη προσοχή στην κατάσταση των ατόμων που οι δημόσιες αρχές τοποθετούν σε ιδρύματα ενηλίκων με διανοητικές διαταραχές·

7. υποστηρίζει το συμπέρασμα της Επιτροπής ότι η Βουλγαρία είναι μια λειτουργική οικονομία της αγοράς και επιδοκιμάζει τη Βουλγαρία για τη συνεχή αύξηση του ΑΕΠ της, τη σημαντική μείωση του ποσοστού ανεργίας και τα επίπεδα ρεκόρ ξένων άμεσων επενδύσεων, επισημαίνοντας παράλληλα ότι το ποσοστό ανεργίας εξακολουθεί να είναι υψηλό, η οικονομική κατάσταση πολλών ατόμων δεν παρουσιάζει βελτίωση και η μετανάστευση υψηλά καταρτισμένων ατόμων καθώς και η χαμηλή κινητικότητα του περιφερειακού εργατικού δυναμικού δημιουργεί ελλείψεις σε ορισμένους καίριους τομείς·

8. επιδοκιμάζει τη Βουλγαρία για την ανάπτυξη της διοικητικής ικανότητάς της στην εφαρμογή του κεκτημένου και επισημαίνει ότι βρίσκεται στην ευθεία για έγκαιρη ολοκλήρωση της απαιτούμενης μεταφοράς της νομοθεσίας στο εθνικό δίκαιο·

9. τονίζει ότι για την περίοδο 2000-2004 η συνολική οικονομική προενταξιακή βοήθεια στην Βουλγαρία ανήλθε σε περίπου 178 εκατομμύρια ευρώ ετησίως από το πρόγραμμα PHARE, 57,6 εκατομμύρια ευρώ από το Sapard και μεταξύ 93 και 127 εκατομμύρια ευρώ από το ISPA· στηρίζει την απόφαση να παρασχεθεί πρόσθετη χρηματοδότηση από το PHARE ύψους 550 εκατομμυρίων ευρώ για την περίοδο 2000-2009 ώστε να διευκολυνθεί η μετατροπή του πυρηνικού σταθμού του Κοζλοντούι·

10. καλεί την Επιτροπή να βελτιώσει τη διαχείριση και στοχοθέτηση των κοινοτικών κονδυλίων προκειμένου να μεγιστοποιηθεί η αποδοτικότητά τους·

11. διαβεβαιώνει τη Βουλγαρία ότι το Ευρωπαϊκό Κοινοβούλιο θα εξακολουθήσει να παρακολουθεί την περαιτέρω πρόοδο της Βουλγαρίας όσον αφορά τις προετοιμασίες της για την ένταξη·

12. καλεί το Συμβούλιο και την Επιτροπή να ανταμείψουν την πρόοδο και τα επιτεύγματα της Βουλγαρίας στις προετοιμασίες της με την εφαρμογή της αρχής των "ίδιων αξιών" και με την ολοκλήρωση των διαπραγματεύσεων και υπογραφή της Συνθήκης Προσχώρησης όσο το δυνατόν συντομότερα το 2005, κατά προτίμηση στις αρχές της άνοιξης, παρέχοντας κατ' αυτόν τον τρόπο τη δθνατότητα για έγκαιρη κύρωση και προαχώρηση την 1η Ιανουαρίου 2007·

13. καλεί το Συμβούλιο και την Επιτροπή, μόλις συναφθεί η Συνθήκη Προσχώρησης, να εξετάσουν τις δυνατότητες αύξησης της προενταξιακής οικονομικής βοήθειας·

14. εκφράζει τη σοβαρότατη ανησυχία του για την τύχη Βουλγάρων και Παλαιστινίων εργαζομένων στον ιατρικό τομέα που συνελήφθησαν στο 1999 ως ύποπτοι σε μία ποινική υπόθεση και για τη θανατική ποινή που τους επεβλήθη στις 6 Μαΐου 2004· δεδομένου ότι εκκρεμεί η διαδικασία έφεσης, προσδοκεί ότι η Λιβύη, κατόπιν επανεξέτασης των υφισταμένων στοιχείων, θα καταλήξει στο συμπέρασμα ότι θα αποδοθεί δικαιοσύνη με την απελευθέρωσή τους το ταχύτερο δυνατόν·

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στην κυβέρνηση και στο κοινοβούλιο της Βουλγαρίας.

--------------------------------------------------